E super enervant să investești bani, timp, nervi, relații și tot ce vrei într-un proiect muzical care nu prinde la public. E și mai enervant atunci când știi că ceea ce faci e de calitate. Chestia asta se aplică la foarte multe trupe și artiști din underground-ul românesc. Apar din ce în ce mai multe piese geniale, care dintr-un motiv sau altul nu sunt apreciate de publicul din România. Cel puțin nu pe YouTube, care a devenit un fel de unitate de măsură pentru popularitatea unei piese.

Apropo, dacă ești un artist underground din România și ai ajuns la limita puterilor, nu-ți recomand să deschizi YouTube-ul. O să faci o criză de nervi. Mai mulți vloggeri s-au apucat de muzică și fac o tonă de vizualizări pe baza fanbase-ului pe care și l-au creat cu ajutorul unor clipuri în care vorbesc despre cum se vopsesc sau cum fac curat în cameră. Și fac milioane de vizualizări la fiecare piesă. Majoritatea artiștilor underground din România nici nu visează la astfel de numere.

Înțeleg că e un efort să faci sute de mii de subscriberi și sunt sigur că toți se rup în două pentru content. Nu o să judec oamenii care fac videouri unde mănâncă toate felurile de chips-uri de pe rafturile din România sau răspund dacă mai sunt sau nu virgini. Românii se uită și la Antena 3, deci nimic nu mă mai surprinde.

În schimb, mă surprinde să văd cât de bine au prins piesele lor. Eu nu mă uit la vloggeri, deci nu știu dacă-s buni la muzică sau nu. Dar am fost curios să văd care-i treaba cu melodiile astea care-s tot timpul pe trending. Așa că m-am băgat să ascult niște piese de la cei mai cunoscuți vloggeri din România care fac și muzică:

Codrin Bradea (Satana) – 2K17

Codrin Bradea, zis Satana, e un tip care face clipuri în care se joacă și înjură creativ pe ardelenește. Din când în când se oprește, că i-a intrat fum de țigară în ochi și nu mai vede monitorul. Spre deosebire de alți vloggeri, omul nu s-a apucat de muzică în ultimele trei luni. Are o trupă de hip-hop care se numește Bazooka, cu două materiale lansate până în prezent. Nu ți le recomand, pentru că sună exact ca Paraziții. Asemănarea e atât de izbitoare încât Codrin ar trebui să-și tatueze „White Pride” în frunte, doar ca să țină pas cu țintele urii lui Cheloo.

„2K17” e o parodie după toate piesele de trap. E mult mai OK decât ce bagă la Bazooka. Măcar mă face să râd. Ar trebui să se reprofileze doar pe piese la mișto, că e plin de dume. E un fel de Big Shaq, doar că el nu se leagă de grime, el își bate joc de trap. Omul nu se ia în serios. Zice că primul lucru pe care-l face când se trezește e să tragă făină, o activitate comună în rândul trapperilor. Un croissant, doi covrigi, o merdenea, chestii de genul.

Selly – Milion

Omul se laudă în versuri despre câte vizualizări a făcut, câți subscriberi are și cât de bun e la montat. De obicei, într-o piesă de trap, oamenii vorbesc despre câți bani au și toate alea. Selly nu face asta. El se laudă cu performanțele lui în Final Cut Pro sau alt program de editare video. Piesa asta e cel mai bun interviu pentru o slujbă la Bucharest Film Studios. Sper să ia slujba, pentru că nu-i văd un viitor în trap.

Oricum, merită apreciat pentru că nu se dă de parcă toată lumea e împotriva lui. Zice la un moment dat că o mie de rapperi vor să-i dea sentință, dar gagiul are 17 ani. Hai, bro, singurele persoane care-s pe urmele tale sunt followerii. Și ăia de la ANAF când vor afla câți bani se fac din YouTube. Dar ce contează când ai totul la 17 ani și ești „pe tendință”?

Bianca Adam – Tătici de Zahăr

În teorie, e ușor să faci o piesă trap. Cumperi un beat cu 10 euro de pe net, faci un text despre ceva banal și repeți un cuvânt de cel puțin 30 de ori pe refren. Problema e că tot trebuie să ai un flow, ceva, să rimezi într-un mod natural. Altminteri riști să cânți ca un măgar care s-a înecat cu mămăligă. E un motiv pentru care cei mai buni trapperi din România și-au început cariera în rap. Au învățat cum să-și controleze respirația și să o dea cât mai fin.

Cineva trebuia să-i zică asta Tequilei. Sunt sigur că are o voce fenomenală și cu un pic de antrenament ar putea să cânte corect, dar aici nu o face. La vocea ei, nu ar trebui să cânte atât de repede. Nici măcar pe hook, unde e ditamai efectul pe voce, nu sună bine. Asta pe lângă faptul că piesa e despre sugar daddies, care aparent se traduce mai nou în „tătici de zahăr”. Ugh, mega cringe. În clip ea cântă la masă, cu o porție de sushi în față, ceea ce mă face să mă simt de parcă sunt la o întâlnire la care nu am vrut niciodată să fiu.

Vlad Munteanu – FLEX

Nu m-am uitat la ce clipuri postează Vlad Munteanu, dar mă gândesc că 80% din contentul lui e despre cum să folosești lumina naturală sau artificială pentru cel mai bun Instastory. Sau cum să arăți cool în timp ce apreciezi un asfalt bine pus la punct. Nu despre asta vorbește în piesă, să ne înțelegem. El flexează cu Lino Golden și alt Munteanu. La un moment dat se dă de gol și aflăm că nu știe cum se folosește internetul. Cică: „Vorbești rău de mine, dar nici n-ai dovezi”. Exact, de parcă cineva de pe internet a avut vreodată nevoie de dovezi ca să vorbească de rău pe cineva.

E o piesă despre cât de tare se sparg ei în club și cum nimeni nu merge acasă. Clipul e filmat acasă. În plus, nu e alcool în clip. De cuie nici nu mai vorbesc. La un moment dat stau toți în fața unei mese pe care nu găsești nimic. Nici măcar un smoothie sau un Tymbark la cutie de banane, mere și zmeură. Nasol.

Florentin Hriscu – Disstrack YouTube România Rewind 2017

Primul lucru la care te gândești când te uiți la videoclipul ăsta e cum naiba a ajuns să aibă un milion de vizualizări? Apoi te uiți la celelalte clipuri pe care le postează, gen „M-AM CERTAT LA TELEFON”, „DACĂ CASA MEA AR VORBI” sau „SCOTCH CHALLENGE CU DURERE” și-ți dai seama că publicul lui nu e foarte pretențios. Nu m-am uitat peste toată lista de videouri, dar nu m-ar mira dacă ar fi și clipul „AM FĂCUT BAIE ÎN MIERE, DAR MI-AM LĂSAT ȘOSETELE ÎN PICIOARE”. Sper că nu i-am dat vreo idee.

Să faci o piesă împotriva vloggerilor care cântă e ca și cum ai protesta împotriva omului din oglindă. Omul pare atletic, pentru că face niște mișcări de breakdance gen Taz prin 2000. Caută Simplu pe Google, că sigur nu știi despre ce vorbesc. Din păcate, se face de râs cu niște dab-uri triste, cum nu am văzut de la Codrin Bradea încoace.

5GANG – Singuri Acasă

5Gang e o trupă formată din Selly, Exploit, Gami OS, Diana Condurache și Vasco Tătaru, o adevărată amenințare pentru orice concurent la Vocea României Junior. Dintre toți ăștia, Exploit e singurul care are habar de muzică. Omul produce de câțiva ani deja și nu înțeleg de ce nu-l cheamă nimeni să pună muzică la Untold. E tânăr, produce dubstep și are VLOG. E combinația perfectă pentru publicul festivalului.

Anyway, aici bagă împreună cu gașca asta de periculoși. Îți zic, nu aș vrea să mă întâlnesc cu ei pe o alee întunecată. Probabil nu m-ar lăsa în pace până nu aș da like, share și subscribe la videoclipurile lor. Acțiunea începe cu Selly care se joacă cu un pistol, un intro perfect pentru o piesă despre cum o arzi acasă de Crăciun. Își tot pasează pistolul ăla de jucărie între ei până când sunt întrerupți de Diana, care le oferă sarmale. Să ne întoarcem, totuși, cu picioarele pe pământ.

Mimi – Jingle Ballin

Înainte să dai play la clip, uită-te la descriere, unde Mimi, draga de ea, zice: „Merry Christmas guys! I’m a rapper now.” Cine ar fi crezut că e așa ușor să te faci rapper? Tot ce trebuie să faci e să zici că ești un rapper și gata. Hey, am o idee, hai să ne facem cu toții rapperi. Uite, și eu sunt rapper și vreau ca toată lumea să-mi zică 50 GHENT. De azi mă găsești doar la studioul de pe strada unde mi-am pierdut mințile.

Bine, ca să zici că ești rapper trebuie să scoți și o piesă. Nici nu contează dacă e faină, rea sau „Jingle Ballin”. Piesa asta e varză din toate punctele de vedere. Tot ce ai auzit până acum din lista asta e aur pe lângă Mimi. Producția e praf, versurile la fel, nici măcar clipul nu e decent. Sunt patru fete îmbrăcate în hainele de casting care se freacă de un tip cu o mască de ren pe față. Tinerii din ziua de azi respectă regula 34.

BONUS:

Edy Talent – Maneaua Youtuberilor